|  |
| --- |
| Številka: 007-229/2017/49 |
| Ljubljana, 24. 4. 2019 |
| EVA: 2017-2130-0025 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| **ZADEVA: Predlog uredbe o vodenju in vzdrževanju Poslovnega registra Slovenije – predlog za obravnavo** |
| **1. Predlog sklepov vlade:** |
| Na podlagi prvega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) in tretjega odstavka 7.a člena ter za izvrševanje 4. do 6., 10. in 12. do 22. člena Zakona o Poslovnem registru Slovenije (Uradni list RS, št. 49/06, 33/07 – ZSReg-B, 19/15 in 54/17) je Vlada Republike Slovenije na .................. seji dne ........................... sprejela naslednji SKLEP:Vlada Republike Slovenije je izdala Uredbo o vodenju in vzdrževanju Poslovnega registra Slovenije ter jo objavi v Uradnem listu Republike Slovenije. Stojan Tramte GENERALNI SEKRETARPriloga: * predlog Uredbe o vodenju in vzdrževanju Poslovnega registra Slovenije.

Sklep prejmejo:* Ministrstvo za gospodarski razvoj in tehnologijo,
* Služba Vlade RS za zakonodajo,
* Agencija RS za javnopravne evidence in storitve.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| * Franc Stanonik, generalni direktor, Direktorat za notranji trg
* mag. Alenka Žagar, sekretarka, po pooblastilu vodja Sektorja za gospodarsko pravo, pomoč in prestrukturiranje gospodarskih družb v težavah in intelektualno lastnino, Direktorat za notranji trg
* Aleš Gorišek, sekretar, Sektor za gospodarsko pravo, pomoč in prestrukturiranje gospodarskih družb v težavah in intelektualno lastnino, Direktorat za notranji trg
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:** |
| Predlog uredbe določa vsebino in način vložitve prijave za vpis v Poslovni register Slovenije (v nadaljnjem besedilu: poslovni register), način določitve matične številke, enotnega identifikatorja, šifre glavne dejavnosti in šifre institucionalnega sektorja enotam poslovnega registra ter način in pogoje uporabe in posredovanja podatkov iz poslovnega registra.S predlogom uredbe se nadomešča Uredba o vodenju in vzdrževanju Poslovnega registra Slovenije (Uradni list RS, št. 121/06). Ključna novost v predlogu uredbe je nov 12. člen, ki ureja način določitve enotnega identifikatorja za prejemanje in posredovanje podatkov in listin ter objavo javnih podatkov in listin prek sistema povezovanja evropskih poslovnih registrov.  |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | DA/NE |
| b) | usklajenost slovenskega pravnega reda s pravnim redom Evropske unije | DA/NE |
| c) | administrativne posledice | DA/NE |
| č) | gospodarstvo, zlasti mala in srednja podjetja ter konkurenčnost podjetij | DA/NE |
| d) | okolje, vključno s prostorskimi in varstvenimi vidiki | DA/NE |
| e) | socialno področje | DA/NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | DA/NE |
| **7.a Predstavitev ocene finančnih posledic nad 40.000 EUR:**/ |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II.b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.**II.c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7.b Predstavitev ocene finančnih posledic pod 40.000 EUR:** **Kratka obrazložitev:**Gradivo nima posledic za državni proračun. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | DA/NE |
| Gradivo (predpis) je bilo poslano v mnenje: * Skupnosti občin Slovenije SOS: DA/NE
* Združenju občin Slovenije ZOS: DA/NE
* Združenju mestnih občin Slovenije ZMOS: DA/NE

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | DA/NE |
| Osnutek predloga uredbe z obrazložitvijo je bil 29. 9. 2017 objavljen na spletnem portalu E-demokracija in 2. 10. 2017 na spletni strani Ministrstva za gospodarski razvoj in tehnologijo.  |
| Datum objave: 29. 9. 2017 in 2. 10. 2017.V razpravo so bili vključeni: * nevladne organizacije,
* predstavniki zainteresirane javnosti,
* predstavniki strokovne javnosti.

Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte): Ministrstvo za javno upravo, Ministrstvo za kulturo, Ministrstvo za pravosodje (Notarska zbornica Slovenije, Odvetniška zbornica Slovenije), Ministrstvo za notranje zadeve, Statistični urad Republike Slovenije in Agencija Republike Slovenije za javnopravne evidence in storitve.Upoštevani so bili:* v celoti,
* večinoma,
* delno,
* niso bili upoštevani.

Bistvena mnenja, predlogi in pripombe, ki niso bili upoštevani, ter razlogi za neupoštevanje:Ministrstvo za pravosodje je izpostavilo pripombo Odvetniške zbornice Slovenije, ki je mnenja, da bi morali omogočiti oddajo prijave po pooblaščencu, kadar se prijava odda v elektronski obliki neposredno prek informacijskega sistema za podporo poslovnim subjektom. Ministrstvo za gospodarski razvoj in tehnologijo je pojasnilo, da je informacijski sistem za podporo poslovnim subjektom zasnovan tako, da prijavo za vpis samostojnega podjetnika posameznika ali enostavne družbe z omejeno odgovornostjo neposredno prek omenjenega sistema lahko oddajo: nosilec podjetja v primeru samostojnega podjetnika posameznika, v primeru enostavne družbe z omejeno odgovornostjo pa zastopnik in edini družbenik. Namen neposrednega dostopa do informacijskega sistema za podporo poslovnim subjektom je omogočiti podjetnikom in ustanoviteljem enostavne družbe z omejeno odgovornostjo, da lahko sami oddajo prijavo, pri tem pa niso vezani na čas ali kraj oddaje in tretje osebe. Odvetniška zbornica Slovenije je bila tudi mnenja, da dejavnost katerega koli poslovnega subjekta ne more biti dejavnost, ki je v področni zakonodaji rezervirana za subjekte, ki morajo izpolnjevati posebne pogoje za opravljanje dejavnost po področni zakonodaji, kot so npr. odvetniki. Ministrstvo za gospodarski razvoj in tehnologijo je pojasnilo, da je vpis (glavne) dejavnosti enote poslovnega registra v poslovni register administrativni vpis, ki se izvrši na predlog enote poslovnega registra na način in pod pogoji, določenimi v ZPRS-1 in Uredbi o vodenju in vzdrževanju Poslovnega registra Slovenije. Vpis (glavne) dejavnosti enote poslovnega registra v poslovni register še ne pomeni, da enota poslovnega registra izpolnjuje tudi (posebne) pogoje za opravljanje (glavne) dejavnosti. Preverjanje izpolnjevanja (posebnih) pogojev bi moralo biti v splošnem urejeno v področnih predpisih, ki urejajo opravljanje (glavne) dejavnosti, in predmet inšpekcijskega nadzora. Ureditev v Sloveniji je primerljiva ureditvam v drugih evropskih državah.  Poročilo je bilo dano ……………..Javnost je bila vključena v pripravo gradiva v skladu z Zakonom o …, kar je navedeno v predlogu predpisa.) |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA/NE |
| **11. Gradivo je uvrščeno v delovni program vlade:** | DA/NE |
| **Zdravko Počivalšek** **MINISTER** |

**PREDLOG**

**EVA 2017-2130-0025**

Na podlagi tretjega odstavka 7.a člena ter za izvrševanje 4. do 6., 10. in 12. do 22. člena Zakona o Poslovnem registru Slovenije (Uradni list RS, št. 49/06, 33/07 – ZSReg-B, 19/15 in 54/17) Vlada Republike Slovenije izdaja

UREDBO

o vodenju in vzdrževanju Poslovnega registra Slovenije

1. člen

(uvodna določba)

Ta uredba določa vsebino prijave in način vložitve prijave za vpis v Poslovni register Slovenije (v nadaljnjem besedilu: poslovni register), način določitve matične številke in enotnega identifikatorja enotam poslovnega registra, način določitve šifre glavne dejavnosti in šifre institucionalnega sektorja enotam poslovnega registra ter način in pogoje uporabe ter posredovanja podatkov iz poslovnega registra.

2. člen

(vodenje in vzdrževanje podatkov)

Upravljavec registra v poslovnem registru vodi in vzdržuje naslednje podatke iz 8. člena Zakona o Poslovnem registru Slovenije (Uradni list RS, št. 49/06, 33/07 – ZSReg-B, 19/15 in 54/17; v nadaljnjem besedilu: ZPRS-1):

* podatke, ki jih kot obvezne za posamezno pravno organizacijsko obliko enote poslovnega registra določajo predpisi, na podlagi katerih se enota poslovnega registra registrira v poslovnem registru ali v primarnem registru ali uradni evidenci ali s katerimi ali na podlagi katerih se enota poslovnega registra ustanovi,
* podatke, ki jih upravljavec registra določi ob vpisu enote poslovnega registra v poslovni register,
* podatke, ki se vodijo za vse enote poslovnega registra, in
* podatke iz tridesete alineje prvega odstavka 8. člena ZPRS-1, če jih poslovni subjekt navede v prijavi.

3. člen

(prijava)

(1) Za vpis enote poslovnega registra v poslovni register, vpis sprememb podatkov o enoti poslovnega registra v poslovni register in izbris enote poslovnega registra iz poslovnega registra poslovni subjekt vloži prijavo. Prejšnji stavek se ne uporablja za subjekte vpisa v sodni register, ki se v poslovni register vpišejo v skladu z zakonom, ki ureja sodni register.

(2) Prijava vsebuje podatke, ki se vodijo in vzdržujejo v poslovnem registru, in druge podatke, ki so potrebni za vodenje in vzdrževanje poslovnega registra. Prijavi so priložene listine, ki jih določa zakon ali drug predpis in ta uredba.

(3) V prijavi se označi namen vložitve prijave (vpis v poslovni register, vpis sprememb podatkov v poslovni register ali izbris iz poslovnega registra).

(4) V prijavi za vpis sprememb podatkov v poslovni register se poleg matične številke, firme ali imena in sedeža ter datuma vložitve prijave navedejo tudi podatki, ki se spreminjajo.

(5) V prijavi za izbris iz poslovnega registra se navede matična številka, firma ali ime, sedež in datum vložitve prijave.

(6) Poslovni subjekt vloži prijavo v papirni ali elektronski obliki. Prijava mora biti podpisana z lastnoročnim ali elektronskim podpisom zastopnika poslovnega subjekta. Prijava v elektronski obliki se vloži z uporabo kvalificiranega potrdila za elektronski podpis, izdanega tudi za namen avtentikacije. Če so izpolnjeni ustrezni tehnični pogoji, se lahko prijava v elektronski obliki vloži tudi neposredno prek informacijskega sistema za podporo poslovnim subjektom.

(7) Vzorci obrazcev za prijavo so objavljeni na spletni strani upravljavca registra.

4. člen

(prijava samostojnega podjetnika posameznika)

(1) Za vpis samostojnega podjetnika posameznika (v nadaljnjem besedilu: podjetnik) in dela podjetnika v poslovni register, vpis sprememb podatkov v poslovni register in izbris iz poslovnega registra podjetnik vloži prijavo neposredno prek informacijskega sistema za podporo poslovnim subjektom ali na točki za podporo poslovnim subjektom ali pošlje prijavo točki za podporo poslovnim subjektom po pošti.

(2) Če podjetnik pošlje prijavo po pošti, mora biti njegov podpis na prijavi overjen.

(3) V prijavi za vpis v poslovni register podjetnik navede podatke iz drugega odstavka 74. člena Zakona o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17 in 22/19 – ZPosS).

(4) V prijavi za vpis sprememb podatkov v poslovni register podjetnik navede podatke iz četrtega odstavka prejšnjega člena in predlagani datum vpisa sprememb podatkov, ki je poznejši od datuma vložitve prijave in ni daljši od enega meseca od dne vložitve prijave. Sprememba podatkov je tudi vpis novega dela podjetnika v poslovni register, vpis sprememb podatkov o delu podjetnika v poslovni register in izbris delov podjetnika iz poslovnega registra.

(5) V prijavi za izbris iz poslovnega registra podjetnik navede podatke iz petega odstavka prejšnjega člena in predlagani datum izbrisa. Prijavo lahko vloži največ en mesec in najmanj tri dni pred predlaganim datumom izbrisa.

5. člen

(prijava drugih enot poslovnega registra, za katere je upravljavec registra registrski organ)

(1) Sobodajalec vloži prijavo za vpis sobodajalca in dela sobodajalca v poslovni register, vpis sprememb podatkov v poslovni register in izbris iz poslovnega registra na obrazcu, ki je določen v prilogi Pravilnika o načinu vpisa sobodajalcev v Poslovni register Slovenije (Uradni list RS, št. 112/07). Sprememba podatkov je tudi vpis novega dela sobodajalca v poslovni register, vpis sprememb podatkov o delu sobodajalca v poslovni register in izbris delov sobodajalca iz poslovnega registra.

(2) Druge enote poslovnega registra, za katere je upravljavec registra registrski organ, vložijo prijavo za vpis v poslovni register, vpis sprememb podatkov v poslovni register in izbris iz poslovnega registra v skladu s 3. členom te uredbe, če ni s predpisi, ki določajo njihov vpis v poslovni register, določeno drugače.

6. člen

(prijava enot poslovnega registra, ki se registrirajo pri drugem registrskem organu)

(1) Za vpis enote poslovnega registra, ki se registrira pri drugem registrskem organu in ni subjekt vpisa v sodni register, v poslovni register poslovni subjekt vloži prijavo za vpis v poslovni register, ki ji priloži akt o vpisu enote poslovnega registra v primarni register ali uradno evidenco, najkasneje v 15 dneh po registraciji. V prijavi za vpis v poslovni register navede matično številko, firmo ali ime, sedež, datum vložitve prijave ter podatke, ki niso razvidni iz akta o vpisu v primarni register ali uradno evidenco.

(2) Prijava za vpis sprememb podatkov v poslovni register in izbris iz poslovnega registra se vloži v 15 dneh po nastanku spremembe v skladu s 3. členom te uredbe.

**7. člen**

(prijava enot poslovnega registra, ki se ustanovijo z zakonom ali na podlagi zakona ali drugega predpisa)

(1) Za vpis enote poslovnega registra, ki se ustanovi z zakonom ali na podlagi zakona ali drugega predpisa in se ne registrira pri registrskem organu, v poslovni register poslovni subjekt vloži prijavo za vpis v poslovni register, ki ji priloži listine, ki jih določa zakon ali drug predpis, najpozneje v 15 dneh po ustanovitvi. V prijavi za vpis v poslovni register navede firmo ali ime, sedež, datum vložitve prijave ter podatke, ki niso razvidni iz zakona ali drugega predpisa in priloženih listin.

(2) Prijava za vpis sprememb podatkov v poslovni register in izbris iz poslovnega registra se vloži v 15 dneh po nastanku spremembe v skladu s 3. členom te uredbe.

8. člen

(prijava drugih delov poslovnih subjektov v poslovni register)

Za vpis drugih delov poslovnih subjektov iz 6. in 7. člena te uredbe in subjektov vpisa v sodni register v poslovni register, vpis sprememb podatkov v poslovni register in izbris iz poslovnega registra se vloži prijava v skladu s 3. členom te uredbe.

9. člen

(vpis sprememb podatkov v poslovni register ali izbris iz poslovnega registra po uradni dolžnosti)

Na podlagi podatkov, ki jih upravljavec registra prejme od drugega registrskega organa o enotah poslovnega registra iz 6. člena te uredbe, upravljavec registra vpiše spremembe podatkov v poslovni register ali izbriše enoto poslovnega registra iz poslovnega registra po uradni dolžnosti.

10. člen

(sestava matične številke)

(1) Matična številka je sestavljena iz desetih črkovno-številčnih znakov, pri čemer zadnja tri mesta določajo del poslovnega subjekta.

(2) Sestava matične številke je naslednja:

* za poslovne subjekte je sestavljena iz šestmestne zaporedne številke, na sedmem mestu je kontrolna številka, na zadnjih treh mestih so ničle;
* za dele poslovnih subjektov je sestavljena iz sedemmestne številke poslovnega subjekta iz prejšnje alineje in trimestne zaporedne številke dela poslovnega subjekta; če je delov poslovnega subjekta več kot 999, se trimestna zaporedna številka določi s črko na osmem mestu in zaporedno številko na zadnjih dveh mestih;
* za glavno podružnico tujega poslovnega subjekta ima enako sestavo kot za poslovni subjekt; za druge podružnice istega tujega poslovnega subjekta ima enako sestavo kot za dele poslovnih subjektov. Izraz »glavna podružnica tujega poslovnega subjekta« iz prejšnjega stavka ima enak pomen kot v zakonu, ki ureja gospodarske družbe.

11. člen

(izračun kontrolne številke matične številke)

(1) Kontrolna številka matične številke poslovnih subjektov se izračuna po modulu 11.

(2) Postopek za izračun kontrolne številke je naslednji:

* posamezna številka osnovne številke se pomnoži s konstantnimi ponderji 7, 6, 5, 4, 3, 2 v smeri od leve proti desni;
* zmnožki se seštejejo;
* seštevek se deli z 11;
* ostanek deljenja se odšteje od številke 11, razlika odštevanja je kontrolna številka.

(3) Če je ostanek deljenja 1 (ena), je kontrolna številka 0 (nič). Če je ostanek deljenja 0 (nič), se ta številka izloči iz niza zaporednih številk za določanje matične številke.

12. člen

(sestava in uporaba enotnega identifikatorja)

(1) Enotni identifikator za prejemanje in posredovanje podatkov in listin ter objavo javnih podatkov in listin prek sistema povezovanja poslovnih registrov sestavljajo predpona SIPRS, pika in matična številka (SIPRS.nnnnnnnnnn).

(2) Enotni identifikator se uporablja le za prejemanje in posredovanje podatkov in listin ter objavo javnih podatkov in listin prek sistema povezovanja poslovnih registrov.

13. člen

(glavna dejavnost)

(1) Glavna dejavnost poslovnega subjekta je lahko le ena od registriranih dejavnosti poslovnega subjekta ali dejavnost, določena z zakonom ali drugim predpisom, s katerim ali na podlagi katerega je poslovni subjekt ustanovljen, ali z aktom o ustanovitvi.

(2) Glavna dejavnost enote poslovnega registra je dejavnost, s katero enota poslovnega registra ustvarja ali bo ustvarjala pretežni del dodane vrednosti. Če podatka o dodani vrednosti ni ali ga ni mogoče določiti, se namesto tega upošteva dejavnost, ki ustvarja ali bo ustvarjala največji prihodek ali zaposluje ali bo zaposlovala največje število oseb. Pri določitvi glavne dejavnosti se ne preverjajo pogoji za opravljanje dejavnosti, določeni s predpisi.

(3) Glavna dejavnost dela poslovnega subjekta je lahko le ena od registriranih dejavnosti poslovnega subjekta.

(4) Upravljavec registra razvršča vse enote poslovnega registra v najnižjo možno raven v skladu s predpisano klasifikacijo dejavnosti.

14. člen

(določitev šifre glavne dejavnosti)

Upravljavec registra ob prvem vpisu enoti poslovnega registra določi šifro glavne dejavnosti na podlagi predloga, navedenega v prijavi. Enota poslovnega registra oblikuje predlog za določitev glavne dejavnosti v skladu s prejšnjim členom.

15. člen

(sprememba šifre glavne dejavnosti)

(1) Če nastane sprememba pri proizvodih, storitvah ali namenu ustanovitve enote poslovnega registra, ki vpliva na njeno glavno dejavnost, poslovni subjekt upravljavcu registra predlaga spremembo glavne dejavnosti. Upravljavec registra na podlagi novih podatkov enoti poslovnega registra znova določi šifro glavne dejavnosti v skladu s 14. členom te uredbe.

 (2) Če upravljavec registra ugotovi, da podatek o glavni dejavnosti enote poslovnega registra ne ustreza dejanskemu stanju, poslovni subjekt pozove, da uskladi podatke v poslovnem registru z dejanskim stanjem.

16. člen

(določitev šifre institucionalnega sektorja)

(1) Upravljavec registra na podlagi podatkov iz prijave enoti poslovnega registra določi šifro institucionalnega sektorja (v nadaljnjem besedilu: SKIS).

(2) Če se enota poslovnega registra ne strinja s SKIS, ki jo določi upravljavec registra, lahko upravljavcu registra predlaga drugačno razvrstitev.

(3) Upravljavec registra na podlagi utemeljenega predloga iz prejšnjega odstavka enoti poslovnega registra znova določi SKIS. Če upravljavec registra oceni, da predlog ni utemeljen, ga pošlje Komisiji za reševanje spornih primerov razvrščanja enot poslovnega registra po SKIS (v nadaljnjem besedilu: komisija za SKIS) pri Statističnem uradu Republike Slovenije. Na podlagi mnenja komisije za SKIS lahko Statistični urad Republike Slovenije upravljavcu registra pošlje zahtevo za spremembo SKIS.

(4) Če Statistični urad Republike Slovenije ugotovi, da določitev SKIS enoti poslovnega registra ni bila pravilna ali ne ustreza dejanskemu stanju, lahko od upravljavca registra zahteva, da znova opravi razvrstitev.

17. člen

(pogoji in način uporabe in posredovanja podatkov iz poslovnega registra)

(1) Z državnimi organi in upravljavci javnih zbirk podatkov, ki se v skladu s prvim odstavkom 21. člena ZPRS-1 povezujejo s poslovnim registrom zaradi vodenja svojih zbirk podatkov, sklene upravljavec registra pisne dogovore o načinu prevzemanja podatkov iz 8. člena ZPRS-1 o enotah poslovnega registra.

(2) Uradni izpis javnih podatkov iz tretjega odstavka 22. člena ZPRS-1 je brezplačen.

(3) Upravljavec registra omogoča izbor javnih podatkov o enotah poslovnega registra v skladu s četrtim odstavkom 22. člena ZPRS-1 v ožji ali širši strukturi z dnevnimi, tedenskimi ali mesečnimi spremembami podatkov. Javne podatke zagotavlja na podlagi vloge uporabnika in v vlogi navedenih kriterijih.

PREHODNA IN KONČNI DOLOČBI

18. člen

Prijava za vpis v poslovni register, ki je bila vložena pred začetkom veljavnosti te uredbe, se obravnava po določbah Uredbe o vodenju in vzdrževanju Poslovnega registra Slovenije (Uradni list RS, št. 121/06).

19. člen

Z dnem uveljavitve te uredbe preneha veljati Uredba o vodenju in vzdrževanju Poslovnega registra Slovenije (Uradni list RS, št. 121/06).

20. člen

Ta uredba začne veljati trideseti dan po objavi v Uradnem listu Republike Slovenije.

Št. 007-229/2017/49

Ljubljana, dne

EVA 2017-2130-0025

Vlada Republike Slovenije
Marjan Šarec l.r.
Predsednik

**OBRAZLOŽITEV**

I. UVOD

1. Pravna podlaga (besedilo, vsebina zakonske določbe, ki je podlaga za izdajo uredbe)

Pravna podlaga za izdajo uredbe je prvi odstavek 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17), ki določa, da lahko vlada z uredbo podrobneje ureja in razčlenjuje v zakonu ali v drugem aktu Državnega zbora Republike Slovenije določena razmerja v skladu z namenom in s kriteriji zakona oziroma drugega predpisa, ter tretji odstavek 7.a člena Zakona o Poslovnem registru Slovenije (Uradni list RS, št. 49/06, 33/07 – ZSReg-B, 19/15 in 54/17; v nadaljnjem besedilu: ZPRS-1), ki določa, da vlada z uredbo predpiše način določitve enotnega identifikatorja za prejemanje in posredovanje podatkov in listin ter objavo javnih podatkov in listin prek sistema povezovanja poslovnih registrov.

1. Rok za izdajo uredbe, določen z zakonom

Rok za izdajo uredbe izhaja iz prvega odstavka 20. člena Zakona o spremembah in dopolnitvah Zakona o Poslovnem registru Slovenije (Uradni list RS, št. 54/17; v nadaljnjem besedilu: ZPRS-1B), ki vlado zavezuje k sprejemu uredbe v enem mesecu po uveljavitvi ZPRS-1B.

1. Splošna obrazložitev predloga uredbe, če je potrebna

Veljavna Uredba o vodenju in vzdrževanju Poslovnega registra Slovenije je bila sprejeta 16. 11. 2006 in objavljena v Uradnem listu RS št. 121 dne 24. 11. 2006. Uredba je bila sprejeta za izvrševanje določb ZPRS-1 (Uradni list RS, št. 49/06), ki je začel veljati 27. 5. 2006. ZPRS-1 je bil spremenjen in dopolnjen trikrat: z Zakonom o spremembah in dopolnitvah Zakona o sodnem registru (Uradni list RS, št. 33/07), Zakonom o spremembah in dopolnitvah Zakona o Poslovnem registru Slovenije (Uradni list RS, št. 19/15; v nadaljnjem besedilu: ZPRS-1A) in ZPRS-1B.

Veljavna uredba ni bila še nikoli spremenjena in dopolnjena, kljub temu pa se je pri njenem izvajanju (tudi) glede na spremembe in dopolnitve ZPRS-1 ter drugih zakonov izkazalo, da je treba besedilo uredbe dopolniti.

Ključna novost v predlogu uredbe je nov 12. člen, ki ureja sestavo enotnega identifikatorja in njegovo uporabo.

1. Predstavitev presoje posledic za posamezna področja, če te niso mogle biti celovito predstavljene v predlogu zakona

Administrativne posledice

Predlog uredbe sistematično in pregledno obravnava vprašanja, povezana z vpisom poslovnih subjektov in njihovih delov v poslovni register, ter posledično prispeva k večji pravni varnosti.

Presoja posledic na gospodarstvo, zlasti mala in srednja podjetja ter konkurenčnost podjetij

Postopki vpisa v poslovni register so v veliki meri elektronsko podprti in v (informacijskem) okolju, ki omogoča hitro, preprosto in stroškovno učinkovito vlaganje prijav.

II. VSEBINSKA OBRAZLOŽITEV PREDLAGANIH REŠITEV

Predlagana uredba ima v materialnem delu 17 členov. S prehodno in končnima določbama ima skupno 20 členov.

V **1. členu** uredbe je opredeljena vsebina uredbe. Uredba ne določa postopkov vpisa podatkov v Poslovni register Slovenije (v nadaljnjem besedilu: poslovni register), saj jih določa že ZPRS-1, ampak podrobneje ureja način vložitve prijave za vpise različnih enot poslovnega registra (npr. samostojnih podjetnikov posameznikov (v nadaljnjem besedilu: podjetnik) in njihovih delov, sobodajalcev in njihovih delov, enot poslovnega registra, ki se registrirajo pri drugih registrskih organih in niso subjekti vpisa v sodni register, enot poslovnega registra, ki se ustanovijo z zakonom ali na podlagi zakona ali drugega predpisa in se ne registrirajo pri registrskem organu in drugih delov poslovnih subjektov) v poslovni register. Uredba določa tudi pravila za določitev matične številke, šifre glavne dejavnosti in šifre institucionalnega sektorja ter način in pogoje uporabe in posredovanja podatkov iz poslovnega registra. Poleg tega se po novem ureja sestava enotnega identifikatorja in njegova uporaba.

V **2. členu** uredbe je izpostavljeno temeljno načelo vodenja in vzdrževanja podatkov v poslovnem registru: Agencija Republike Slovenije za javnopravne evidence in storitve (v nadaljnjem besedilu: AJPES), ki je po ZPRS-1 upravljavec poslovnega registra, o enotah poslovnega registra vodi in vzdržuje podatke iz 8. člena ZPRS-1, ki jih kot obvezne določajo področni predpisi, na podlagi katerih se enota poslovnega registra registrira v poslovnem registru ali v primarnem registru ali uradni evidenci ali s katerimi ali na podlagi katerih se enota poslovnega registra ustanovi, podatke, ki jih AJPES določi ob vpisu enote poslovnega registra v poslovni register (npr. matična številka, šifra glavne dejavnosti, šifra institucionalnega sektorja), podatke, ki se vodijo za vse enote poslovnega registra (npr. davčna številka, transakcijski račun, oznaka zavezanosti po Zakonu o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15 in 7/18), in podatke iz 30. alineje prvega odstavka 8. člena ZPRS-1, če jih poslovni subjekt navede v prijavi (kontaktni podatki: telefon, telefaks, elektronski naslov in naslov spletne strani).

**3. člen** uredbe vsebuje osnovna pravila prijave za vpis enot poslovnega registra v poslovni register: vpis podatkov v poslovni register je mogoče doseči z vložitvijo prijave. Prijavo, ki vsebuje podatke, ki se vodijo in vzdržujejo v poslovnem registru, in druge podatke, ki so potrebni za vodenje in vzdrževanje poslovnega registra, je treba vložiti za tri namene: za vpis enote poslovnega registra v poslovni register, vpis spremembe podatkov o enoti poslovnega registra v poslovni register in izbris enote poslovnega registra iz poslovnega registra. Poslovni subjekt mora na prijavi označiti namen vložitve prijave. Prijavi morajo biti priložene tudi listine, določene v zakonih ali drugih predpisih in v tej uredbi. Kadar se prijava vlaga zaradi sprememb podatkov, zadostuje, da se poleg matične številke, firme ali imena enote poslovnega registra, njenega sedeža in datuma vložitve prijave navedejo podatki o enoti poslovnega registra, ki se spreminjajo. V prijavi za izbris enote poslovnega registra iz poslovnega registra se navede matična številka, firma ali ime enote poslovnega registra, njen sedež in datum vložitve prijave.

Poslovni subjekti lahko vlagajo prijave v papirni ali elektronski obliki. Prijava mora biti podpisana z lastnoročnim ali elektronskim podpisom zastopnika poslovnega subjekta. Prijava v elektronski obliki se vloži z uporabo kvalificiranega potrdila za elektronski podpis, izdanega tudi za namen avtentikacije. Če so izpolnjeni ustrezni tehnični pogoji, se lahko prijava v elektronski obliki vloži tudi neposredno prek informacijskega sistema za podporo poslovnim subjektom.

Oblika prijave z izjemo obrazca »Prijava za vpis podatkov o sobodajalcu v Poslovni register Slovenije«, določenega v Prilogi Pravilnika o načinu vpisa sobodajalcev v Poslovni register Slovenije (Uradni list RS, št. 112/07), ni predpisana. Poslovni subjekti bodo lahko prijave vlagali na obrazcih, katerih vzorci bodo objavljeni na spletni strani AJPES.

Določbe o prijavi iz prvega stavka prvega odstavka 3. člena uredbe se ne uporabljajo za subjekte vpisa v sodni register. Vpis teh subjektov ureja Zakon o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15 in 54/17; v nadaljnjem besedilu: ZSReg). Tako npr. iz tretjega odstavka 27. člena ZSReg izhaja, da mora predlog za vpis v sodni register vsebovati tudi predlog za določitev šifre glavne dejavnosti iz 4. člena ZPRS-1. Ko registrsko sodišče odloči o vpisu ustanovitve subjekta vpisa v sodni register, AJPES temu subjektu v skladu s prvim odstavkom 35.a člena ZSReg določi šifro glavne dejavnosti in institucionalnega sektorja ter matično številko. Iz drugega odstavka navedenega člena ZSReg izhajajo tri pravne domneve: da je bil na podlagi ustrezne odločitve registrskega sodišča vpis ustanovitve subjekta v sodni register opravljen z vpisom v poslovni register, da je bil vpis spremembe podatkov pri subjektu vpisa v sodnem registru opravljen z vpisom spremembe teh podatkov v poslovni register oziroma da je bil vpis izbrisa subjekta iz sodnega registra opravljen z izbrisom tega subjekta iz poslovnega registra.

**4. člen** uredbe določa vsebino prijave in način posredovanja prijave za vpis podjetnika in njegovih delov v poslovni register. Prijavo je mogoče vložiti na tri načine: neposredno prek informacijskega sistema za podporo poslovnim subjektom, fizično na točki za podporo poslovnim subjektom ali po pošti. V zadnjem primeru se prijava pošlje točki za podporo poslovnim subjektom. Prijava se vloži v elektronski ali papirni obliki. Prijava se lahko vloži tudi na obrazcu AJPES, ki je objavljen na njegovi spletni strani. V primeru vložitve prijave po pošti se od podjetnika zahteva, da svoj podpis overi. Na drugi strani se v primeru vložitve prijave po pooblaščencu zahteva, da je prijavi priloženo pooblastilo, na katerem je overjen podpis pooblastitelja, kar določa tretji odstavek 12. člena ZPRS-1. Tretji do peti odstavek določajo vsebino prijave za vpis podjetnika in njegovih delov v poslovni register, sprememb podatkov o podjetniku in njegovih delih v poslovni register ter izbris podjetnika in njegovih delov iz poslovnega registra.

V **5. členu** uredbe je v prvem odstavku določen način vpisa sobodajalca in njegovih delov v poslovni register, vpisa sprememb podatkov o sobodajalcu in njegovih delih v poslovni register in izbrisa sobodajalca in njegovih delov iz poslovnega registra. Trenutno je AJPES registrski organ za podjetnike (na podlagi Zakona o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17 in 22/19 – ZPosS; v nadaljnjem besedilu: ZGD-1) in sobodajalce (na podlagi Zakona o gostinstvu (Uradni list RS, št. 93/07 – uradno prečiščeno besedilo, 26/14 – ZKme-1B in 52/16), ki so fizične osebe in opravljajo dejavnost le občasno. Slednji vložijo prijavo na obrazcu, določenem v prilogi Pravilnika o načinu vpisa sobodajalcev v Poslovni register Slovenije (Uradni list RS, št. 112/07). Prijavo lahko vložijo v papirni ali elektronski obliki. Če so izpolnjeni ustrezni tehnični pogoji, lahko prijavo v elektronski obliki vložijo tudi neposredno prek informacijskega sistema za podporo poslovnim subjektom.

S splošno določbo v drugem odstavku se ureja postopek vpisa drugih enot poslovnega registra, za katere je AJPES registrski organ (npr. tuje pravne osebe).

**6. člen** uredbe ureja način vpisa enot poslovnega registra, ki se ne registrirajo pri AJPES, niso subjekti vpisa v sodni register, ampak se registrirajo pri drugem registrskem organu. Poslovni subjekti vložijo prijavo v 15 dneh po registraciji pri registrskem organu. Prijavi priložijo akt o vpisu enote poslovnega registra v primarni register ali uradno evidenco. V prijavi navedejo matično številko, firmo ali ime, sedež, datum vložitve prijave ter podatke, ki niso razvidni iz akta o vpisu enote poslovnega registra v primarni register ali uradno evidenco.

Prijavo lahko v skladu s šestim odstavkom 3. člena uredbe vložijo v papirni ali elektronski obliki. Prijavo v elektronski obliki vložijo z uporabo kvalificiranega potrdila za elektronski podpis, izdanega tudi za namen avtentikacije. Če so izpolnjeni ustrezni tehnični pogoji, lahko prijavo v elektronski obliki vložijo tudi neposredno prek informacijskega sistema za podporo poslovnim subjektom. Navedena pravila se smiselno uporabljajo za vpis sprememb podatkov v poslovni register in izbris iz poslovnega registra.

Prijavo lahko poslovni subjekti vložijo na ustreznih obrazcih, objavljenih na spletni strani AJPES.

V **7. členu** uredbe je določen način vpisa enot poslovnega registra, ki se ustanovijo z zakonom ali na podlagi zakona ali drugega predpisa in se ne registrirajo pri registrskem organu. Poslovni subjekti vložijo prijavo v 15 dneh po ustanovitvi. Prijavi priložijo listine, ki jih določa zakon ali drug predpis. V prijavi navedejo firmo ali ime, sedež, datum vložitve prijave ter podatke, ki niso razvidni iz zakona ali drugega predpisa in priloženih listin.

Prijavo lahko v skladu s šestim odstavkom 3. člena uredbe vložijo v papirni ali elektronski obliki. Prijavo v elektronski obliki vložijo z uporabo kvalificiranega potrdila za elektronski podpis, izdanega tudi za namen avtentikacije. Če so izpolnjeni ustrezni tehnični pogoji, lahko prijavo v elektronski obliki vložijo tudi neposredno prek informacijskega sistema za podporo poslovnim subjektom. Navedena pravila se smiselno uporabljajo za vpis sprememb podatkov v poslovni register in izbris iz poslovnega registra.

Prijavo lahko poslovni subjekti vložijo na ustreznih obrazcih, objavljenih na spletni strani AJPES.

V **8. členu** uredbe se ureja način vpisa drugih delov poslovnih subjektov v poslovni register. Gre za dele poslovnih subjektov iz 6. in 7. člena uredbe, ki se v poslovni register ne vpišejo v skladu s pravili iz 6. in 7. člena uredbe, in dele poslovnih subjektov, ki so subjekti vpisa v sodni register, vendar se njihovi deli ne vpišejo v sodni register. ZPRS-1 omogoča vpis delov poslovnih subjektov, ki se ne registrirajo pri registrskem organu. Deli poslovnih subjektov so v skladu z 2. členom ZPRS-1 podružnice, poslovne enote, predstavništva, zadružne enote, režijski obrati in drugi deli poslovnih subjektov, ki se registrirajo pri registrskem organu. Za vpis navedenih delov poslovnih subjektov veljajo enaka pravila vpisa v poslovni register kot za njihove poslovne subjekte. Deli poslovnih subjektov pa so v skladu z 2. členom ZPRS-1 tudi tisti deli poslovnih subjektov, ki se ne registrirajo pri registrskem organu, pa jim je mogoče opredeliti naslov, opravljajo pa na istem ali drugem naslovu različno ali isto dejavnost kot poslovni subjekt. Ti deli poslovnih subjektov se vpišejo v poslovni register v skladu s pravili iz 8. člena uredbe.

Vsi poslovni subjekti, za katere se uporablja 8. člen uredbe, morajo za vpis dela vložiti prijavo. Prijavo lahko v skladu s šestim odstavkom 3. člena uredbe vložijo pisno bodisi osebno pri AJPES bodisi po pošti ali elektronsko.

Prijavo lahko poslovni subjekti vložijo na ustreznih obrazcih, objavljenih na spletni strani AJPES.

**9. člen** uredbe se nanaša na primere, ko AJPES prejme podatke o enotah poslovnega registra, za katere ni registrski organ. Te podatke AJPES-u posredujejo registrski organi, pri katerih se enote poslovnega registra registrirajo in vpišejo v primarni register. Registrski organi so AJPES-u v skladu s prvim odstavkom 11. člena ZPRS-1 dolžni zagotavljati podatke, ki se vodijo v poslovnem registru. Podatke morajo poslati brezplačno z neposredno računalniško povezavo, na papirju pa samo, če podatkov ne vodijo na elektronski način. Rok za posredovanje podatkov je 15 dni po vpisu enote poslovnega registra ali sprememb podatkov v primarni register ali po izbrisu enote poslovnega registra iz primarnega registra. Nadalje iz tretjega odstavka 19. člena in drugega odstavka 20. člena ZPRS-1 izhaja, da AJPES podatke, ki jih pridobi od registrskega organa, lahko spremeni po uradni dolžnosti oziroma na podlagi podatkov registrskega organa enoto poslovnega registra tudi izbriše.

V skladu z 9. členom uredbe bo lahko AJPES na podlagi prejetih podatkov registrskega organa po uradni dolžnosti bodisi spremenil podatke o enotah poslovnega registra bodisi enoto poslovnega registra izbrisal iz poslovnega registra. Določba se bo uporabljala za enote poslovnega registra, ki se ne registrirajo pri AJPES, niso subjekti vpisa v sodni register, ampak se registrirajo pri drugem registrskem organu.

**10. in 11. člen** uredbe o sestavi matične številke in izračunu kontrolne številke matične številke se glede na veljavna pravila ne spreminjata.

**12. člen** uredbe ureja način določitve enotnega identifikatorja. Z ZPRS-1B je bil dodan nov 7.a člen, ki od AJPES zahteva, da nekaterim enotam poslovnega registra, tj. kapitalskim družbam in podružnicam tujih podjetij, ki so jih ustanovili poslovni subjekti, za katere velja Direktiva 2009/101/ES Evropskega parlamenta in Sveta z dne 16. septembra 2009 o uskladitvi zaščitnih ukrepov za varovanje interesov družbenikov in tretjih oseb, ki jih države članice zahtevajo od gospodarskih družb v skladu z drugim pododstavkom člena 48 Pogodbe, zato da se oblikujejo zaščitni ukrepi z enakim učinkom v vsej Skupnosti (UL L št. 258 z dne 1. 10. 2009, str. 11), ob vpisu v primarni register dodeli enotni identifikator za prejemanje in posredovanje podatkov in listin ter objavo javnih podatkov in listin prek sistema povezovanja poslovnih registrov. Določeno je, da je enotni identifikator sestavljen iz elementov, ki omogočata identifikacijo Republike Slovenije in poslovnega registra, ter matične številke enote poslovnega registra. ZPRS-1 pooblašča vlado, da predpiše način določitve enotnega identifikatorja, ki je vsebina 12. člena uredbe. V skladu z njim bodo enotni identifikator sestavljali predpona SIPRS, ki označuje Republiko Slovenije in Poslovni register Slovenije, ločilo pika in desetmestna nacionalna matična številka poslovnega subjekta. Enotni identifikator se bo lahko uporabljal le za en namen, tj. za prejemanje in posredovanje podatkov in listin ter objavo javnih podatkov in listin prek sistema povezovanja poslovnih registrov.

Način določitve šifre glavne dejavnosti je v veljavni uredbi urejen v 11. do 13. členu, v novi uredbi pa v **13. do 15. členu**.

V ZPRS-1 je določeno, da je eden izmed podatkov o enotah poslovnega registra tudi glavna dejavnost po Uredbi o standardni klasifikaciji dejavnosti (Uradni list RS, št. 69/07 in 17/08). Standardna klasifikacija dejavnosti (v nadaljnjem besedilu: SKD) se po uredbi uporablja za določanje dejavnosti in za razvrščanje poslovnih subjektov in njihovih delov za potrebe različnih uradnih in drugih administrativnih podatkovnih zbirk ter za potrebe statistike in analitike v državi in na mednarodni ravni. Centralno vodenje dejavnosti po navedeni klasifikaciji v poslovnem registru omogoča gospodarno vodenje navedenega podatka za vse uporabnike poslovnega registra na ravni države, hkrati pa zagotavlja njegovo mednarodno primerljivost.

SKD temelji na evropski uredbi o statistični klasifikaciji gospodarskih dejavnosti NACE Rev. 2. NACE Rev. 2 in posledično SKD na splošno ne razlikujeta med tržnimi (pridobitnimi) in netržnimi (nepridobitnimi) dejavnostmi. Navedeni klasifikaciji se uporabljata tudi za določitev dejavnosti nepridobitnih poslovnih subjektov. Tako poenoteno vodeni poslovni subjekti po SKD v poslovnem registru zagotavljajo mednarodno primerljivost podatkov, ki je za Statistični urad Republike Slovenije zelo pomembna.

Glede na veljavno ureditev se v prvem odstavku **13. člena** uredbe dopolnjuje določba prvega odstavka 11. člena veljavne uredbe, katera dejavnost poslovnega subjekta je lahko določena za glavno dejavnost. Kot glavna dejavnost bo lahko določena tudi dejavnost, navedena v aktu o ustanovitvi. Zadnje navedeno je v skladu s šesto alinejo 2. člena ZPRS-1, ki določa pomen poslovnih subjektov. Poslovni subjekti, ki se vpisujejo v poslovni register, so pravne osebe, podjetniki in fizične osebe, ki opravljajo registrirane dejavnosti, ali s predpisom ali z aktom o ustanovitvi določene dejavnosti.

Potreba po dopolnitvi se je pokazala pri izvajanju določbe v praksi, ko so nekatere gospodarske družbe želele kot glavno izbrati dejavnost, ki ni bila določena v statutu ali družbeni pogodbi ali aktu o ustanovitvi, kar pa je v nasprotju s tretjim odstavkom 6. člena ZGD-1, ki določa, da smejo družbe opravljati gospodarske posle le v okviru dejavnosti, določene v statutu ali družbeni pogodbi. Gospodarske družbe, ki jih ureja ZGD-1, bodo po novem lahko za glavno izbrale dejavnost, ki bo navedena v aktu o ustanovitvi, statutu, družbeni pogodbi in bo hkrati izpolnjevala druge v uredbi določene pogoje.

Iz prvega odstavka 13. člena uredbe tako izhaja splošno pravilo, v skladu s katerim je glavna dejavnost lahko le ena od dejavnosti poslovnega subjekta. Poslovni subjekt namreč lahko poleg glavne dejavnosti opravlja tudi več drugih dejavnosti. Te dejavnosti poslovni subjekt registrira (npr. z vpisom v poslovni register), lahko so določene z zakonom ali drugim predpisom, s katerim oziroma na podlagi katerega je poslovni subjekt ustanovljen, medtem ko za druge poslovne subjekte velja, da imajo dejavnosti določene v aktu o ustanovitvi, statutu, družbeni pogodbi ali drugem temeljnem aktu.

V drugem odstavku 13. člena uredbe se glede na drugi odstavek 11. člena veljavne uredbe dopolnjujejo merila za določitev glavne dejavnosti, kar bo enotam poslovnega registra omogočilo lažjo določitev glavne dejavnosti glede na razpoložljive vire (dodana vrednost, prihodek, zaposleni). Ker se je v praksi večkrat pokazalo, da enote poslovnega registra in uporabniki povezujejo glavno dejavnost s s predpisi določenimi pogoji za opravljanje dejavnosti, se v drugem odstavku 13. člena uredbe izrecno zapiše, da se ti pogoji ne preverjajo pri določitvi glavne dejavnosti. Vpis glavne dejavnosti v poslovni register namreč ne pomeni, da poslovni subjekt izpolnjuje pogoje za njeno opravljanje.

V skladu z navedenim se s prvim odstavkom 13. člena uredbe ureja določitev nabora dejavnosti poslovnega subjekta, ki lahko postanejo glavna dejavnost, medtem ko drugi odstavek 13. člena uredbe določa podrobnejša merila za določitev glavne dejavnosti izmed dejavnosti, določenih po prvem odstavku 13. člena uredbe. Merila (dodana vrednost, prihodek, zaposleni) so razpoložljiva oziroma se lahko izračunajo tudi za nepridobitne subjekte. Nepridobitni subjekti v večini primerov opravljajo eno nepridobitno dejavnost, ki jo je mogoče določiti na podlagi klasifikacije SKD.

V poslovni register se v skladu s prvim odstavkom 8. člena ZPRS-1 poleg glavne dejavnosti vpisujejo tudi druge dejavnosti, določene v aktu o ustanovitvi subjekta, ki jih subjekt dejansko opravlja in pomenijo pomemben del njegovega poslovanja. Pri nepridobitnih subjektih (npr. društvih), katerih namen ni pridobivanje dobička, se v poslovni register kot druge dejavnosti, ki pomenijo pomemben del njihovega poslovanja, praviloma ne vpisuje pridobitnih dejavnosti, saj pridobitne dejavnosti glede na nepridobitni namen subjekta ne morejo predstavljati pomembnega dela njihovega poslovanja.

Glede na veljavno ureditev se črta drugi odstavek 13. člena veljavne uredbe, ki od AJPES zahteva, da enkrat letno zbere podatke o prihodkih, stroških in številu zaposlenih, prikazane po dejavnostih in po posameznih delih poslovnega subjekta ter določa, da deli poslovnega subjekta na istem naslovu kot poslovni subjekt ne morejo opravljati iste dejavnosti, medtem ko na drugem naslovu lahko opravljajo enako ali drugo dejavnost kot poslovni subjekt. Izvajanje te določbe se je v praksi izkazalo za neizvedljivo, saj poslovni subjekti podatkov ne vodijo tako (ločeno po dejavnostih in ločeno po delih). Vodenje podatkov na način, na podlagi katerega bi jih lahko poročali AJPES-u, bi za poslovne subjekte pomenilo dodatno obremenitev, kar pa zgolj za namen preverjanja podatkov o dejavnostih in delih, ki se v poslovni register vpišejo predvsem za statistične namene, ni opravičljivo in racionalno. Veljavne pravne podlage ob tem ne omogočajo spremembe podatkov v poslovnem registru, ugotovljene na podlagi letnega preverjanja, ampak bi moral poslovni subjekt hkrati vložiti še prijavo za spremembo podatkov, kar bi pomenilo še dodatno obremenitev.

V drugem odstavku **15. člena** uredbe je določena obveznost AJPES, da pozove poslovni subjekt k uskladitvi podatka o glavni dejavnosti enote poslovnega registra v poslovnem registru z dejanskim stanjem v primeru razkoraka med podatki o glavni dejavnosti, vpisanimi v poslovni register, in dejanskim stanjem.

Pravila o načinu določitve šifre institucionalnega sektorja v **16. členu** uredbe se glede na veljavno ureditev ne spreminjajo.

Zadnja določba v materialnem delu uredbe podrobneje ureja način in pogoje uporabe in posredovanja podatkov iz poslovnega registra. V **17. členu** uredbe je v prvem odstavku določeno, da se prevzemanje podatkov o enotah poslovnega registra lahko izvaja po predhodni sklenitvi pisnega odgovora med AJPES na eni strani in državnimi organi oziroma upravljavci javnih zbirk podatkov na drugi strani. Iz drugega odstavka izhaja, da je uradni izpis javnih podatkov o enotah poslovnega registra, za katere je AJPES registrski organ, brezplačen, medtem ko tretji odstavek ureja način izvrševanja četrtega odstavka 22. člena ZPRS-1, ki določa način zagotavljanja javnih podatkov iz poslovnega registra na podlagi vloge uporabnika. AJPES zagotavlja podatke v papirni ali elektronski obliki, medtem ko stroške priprave in posredovanja podatkov krije uporabnik, ki podatke potrebuje v pridobitne namene. Izbor javnih podatkov bo AJPES omogočal v ožji ali širši strukturi z dnevnimi, tedenskimi ali mesečnimi spremembami podatkov. Izbor javnih podatkov posameznim uporabnikom bo zagotavljal na podlagi vloge uporabnika in po v vlogi navedenih merilih uporabnika (ožja ali širša struktura, dnevne, tedenske ali mesečne spremembe podatkov).

Glede na veljavno ureditev se črta tretji odstavek 15. člena veljavne uredbe, ki ureja način izvrševanja tretjega odstavka 22. člena ZPRS-1. Zakonsko besedilo določa, da se izpisi javnih podatkov za enote poslovnega registra, za katere je AJPES registrski organ, zagotavljajo na podlagi vloge uporabnika. Prvi stavek tretjega odstavka 15. člena veljavne uredbe povzema zakonsko besedilo, pri čemer ne upošteva spremembe, sprejete z ZPRS-1A, medtem ko drugi do četrti stavek urejajo vprašanje nadomestila za kritje stroškov priprave in pošiljanja podatkov. AJPES zagotavlja uradne izpise javnih podatkov iz tretjega odstavka 22. člena ZPRS-1 brezplačno za vse vrste uporabnikov, zato nova uredba vprašanja nadomestil iz tretjega odstavka 15. člena veljavne uredbe ne ureja več.

Uredba ne vsebuje niti določb o hrambi dokumentacije poslovnega registra. AJPES kot upravljavec registra hrani dokumentacijo poslovnega registra v skladu ZPRS-1 in predpisi, ki urejajo hrambo dokumentarnega in arhivskega gradiva, zato določba člena, ki opredeljuje dokumentacijo poslovnega registra ter vsebuje sklic na enotne in posebne tehnološke zahteve, ki šele bodo določene na podlagi predpisov, ki urejajo hrambo dokumentarnega in arhivskega gradiva, ni potrebna.

**18.**, **19. in 20. člen** uredbe vsebujejo prehodno in končni določbi. Uredba bo začela veljati trideseti dan po objavi v Uradnem listu Republike Slovenije. Daljši rok uveljavitve je potreben, da bi se lahko organi, ki so vpeti v postopke, poslovni subjekti in drugi lahko ustrezno in pravočasno seznanili s prenovljenimi pravili.